Ռըզան չէր սպասում այդքան անկեղծ պատասխան, որը հակասում էր օսմանյան քաղաքավարության կանոններին, և չիմացավ ինչ պատասխանել։ Նա ճանապարհ տվեց Մարոյին, որը մտավ հյուրասենյակ։ Դա մեծ, ուղղանկյուն սենյակ էր, ուր ժողովված էր զանազան ոճերի արժեքավոր կահույքի տարաբնույթ հավաքածու։ Շքեղ գորգերի առատությունը և թաղարների մեջ աճող ձարխոտը հանդարտ մթնոլորտ էին ստեղծում։ Մի անկյունում իրար կողքի դրված էին հոյակապ արծաթյա կրակարանը, որը ծածկված էր կոնաձև կափարիչով և Շոպենի «Նոկտյուրնը» նվագող մի գրամոֆոն, որի սկավառակն այնքան մաշված էր, որ մեղեդին գրեթե չէր լսվում։ Տեղական արտադրության պղնձե և արծաթե հաստափոր սկահակները գտնվում էին Եվրոպայից բերված ճենապակյա և բյուրեղապակե իրերի կողքին։